Cu o zi înaintea returului dintre Real Madrid și RB Leipzig, de pe Santiago Bernabeu, antrenorul ibericilor, Carlo Ancelotti, a declarat că echipa sa nu are calificarea în sferturile de finală asigurată, chiar dacă a câștigat meciul tur cu 1-0.
"Este o ocazie importantă să mergem mai departe într-o competiţie foarte specială pentru noi, trebuie să dăm totul fiindcă partida nu s-a termina", a declarat într-o conferinţă de presă antrenorul liderului din La Liga.
"Avem un mic avantaj, dar trebuie să jucăm la cel mai bun nivel al nostru din primul până în ultimul minut", a spus Ancelotti, care a adăugat că formaţia lui trebuie "să joace mai bine în defensivă" pentru a nu mai suferi ca în tur.
Italianul se teme de o echipă a lui Leipzig "periculoasă pe faza de tranziţie", cu "jucători foarte rapizi", ca olandezul Xavi Simons, împrumutat de PSG, şi belgianul Lois Openda, fostul atacant al lui Lens.